google/wiki40b huggingface dataset:
Rein Kruus

Rein Kruus (11. mai 1957 Tallinn – 25. aprill 1992 Tallinn) oli eesti–vene kirjandus- ja kultuurisuhete uurija, Igor Severjanini loomingu asjatundja.

Elukäik

Rein Kruus õppis aastail 1964–1975 Tallinna 7. Keskkoolis ja 1976–1982 Tartu Ülikooli filoloogiateaduskonna vene keele ja kirjanduse osakonnas (kaugõppes). Aastatel 1974–1977 töötas ta ENSV Teaduste Akadeemia raamatukogus, 1978–1983 ENSV Kirjastuskomitees. Ta on töötanud ka ENSV Riiklikus Kunstimuuseumis, ENSV Teaduste Akadeemia Ühiskonnateaduste Infokeskuses ja Keele ja Kirjanduse Instituudi grammatikagrupis.
Rein Kruusi aktiivne loomeperiood kestis veidi üle kümne aasta. Toomas Haugi sõnul oli Rein Kruusil "tugev sotsiaalne närv. Kogu tema paljuharuline kirjanduslooline tegevus oli summa summarum alternatiivse väärtussüsteemi ülesehitamine kivistunud süsteemi sees, ja ta kasutas selleks nii ajaloolisi täpsusuuringuid kui ka paroodilisi lavastusi ja karnevalilikku maskimängu. – – Rein armastas lavastada. Tema kirjutised olid tihti verbaalsed intriigid ja kavalalt läbimõeldud etendused. – – Temas oli nooruslikku radikaalsust, isegi midagi (veneliku taustaga?) kirjanduslik-huligaanlikku, aga samas ka varatarka skepsist. Ja tema iroonilis-mängulise vaimulaadi põhjas asus väga range eetiline normistik. See oli õnnestunud vaimukooslus kirjandusloo uudseks elluäratamiseks, aga ka nn. piiripealseks mänguks tsensuurivõimuga." 
Rein Kruus huvitus dissidentlikust põrandaalusest kirjandusest nagu "Lisandusi uudiste vabale levikule Eestis". Vallandatud Endel Sõgeli juhtimisel töötavast Keele ja Kirjanduse Instituudist, sai Kruus 1985. aastal koha Kalle Kure juhitud ajakirja Looming kriitika ja kirjandusteaduse osakonnas, töötas seal aastani 1990, mil ta siirdus Eesti Rahvusraamatukogu bibliograafiks, kellena töötas surmani. Rein Kruus avaldas artikleid 20. sajandi eesti ja vene kultuuri ning nendevaheliste kohtaktide kohta, aga ka arvustusi ja informatiivset materjali kirjanduselu kohta. Rein Kruus suri 34-aastasena, jõudmata kaitsta isegi magistrikraadi, kuigi temalt on ilmunud 269 publikatsiooni eesti, inglise, saksa, läti ja vene keeles.  
Ta oli kirjandusrühmituse Wellesto liige.
Rein Kruus on maetud Tallinna Metsakalmistule.
Aastatel 1993, 1994, 2002 toimus Tallinnas ja Tartus kolm Rein Kruusi mälestusele pühendatud konverentsi ja seminari.
Eesti Ökoloogiakogu

Eesti Ökoloogiakogu on Eesti Looduseuurijate Seltsi ja Eesti Looduskaitse Seltsi ühise allorganisatsioonina 1983. aastal asutatud Eesti ökoloogide kogu.
Kogu on kindla liikmeskonnata. Ta on olnud peamisi Eesti Ökoloogiapäevade ja Eesti Ökoloogiakonverentside korraldajaid.
Ökoloogiakogu juhatajaks on olnud Toomas Frey.
Roheline miil (romaan)

Sisu

Romaani tegevustik toimub Cold Mountaini vanglas ning peategelasteks on vangivalvur Paul Edgecombe ja surmamõistetu John Coffey. Coffey on süüdi mõistetud kahe tüdruku mõrva eest ja saanud karistuseks surmanuhtluse. Siiski ei usu vanglas keegi, isegi valvurid, et see mees oleks suutnud mõrvad toime panna. Coffey sõbruneb varsti Edgecombiga, kes üritab meest aidata, kui mõistab, et Coffey on ekslikult süüdi mõistetud.
Tektonosfäär

Tektonosfäär on Maa välimine kest, milles tekib ja avaldub tektooniline liikumine. Tektonosfääris on litosfäär ja astenosfäär ligikaudses gravitatsioonilises tasakaalus.
Kutonen

Kutonen (varem The Voice TV) on Soome tasuta telekanal.
Kanal näitab dokumentaalfilme, tõsielusarju ja filme. Alates 2004. aastast. Kuulub Discovery Networks Finlandile, mis omakorda kuulub Discovery Inc.-ile. Alates 2012. aastast kannab nime Kutonen.
Tütarkanalid: TV5. Frii.
Alates jaanuarist 2018 on Kutonen nähtav HD-kvaliteedis.
Kevin Falvey

Kevin T. Falvey on USA filosoof. 
Ta töötab California Ülikoolis Santa Barbaras.
António Guterres

Biograafia

Ta sündis aastal 1949 Lissabonis, kus kasvas üles ja lõpetas keskkooli. Seejärel õppis ta Instituto Superior Técnico's (praegu on osa Lissaboni Ülikoolist) füüsikat ja elektriinseneriasjandust, instituudi lõpetas ta aastal 1971. Seejärel alustas ta akadeemilist karjääri abiprofessorina.

Isiklikku

Tema esimene naine Luísa Amelia Guimarães e Melo (1946–1998) oli lastepsühhiaater, abielust sündis kaks last; aastal 2001 abiellus ta jurist Catarina Marques de Almeida Vaz Pintoga (1960–).
Rehepapp (ooper)

"Rehepapp" on Eesti helilooja Tauno Aintsi ooper, mille libreto kirjutas Urmas Lennuk. Ooperi aluseks on Andrus Kiviräha romaan "Rehepapp ehk November".
Ooperi tõi Vanemuises lavale Marko Matvere, kes laulis ka nimiosa; algselt kavandas Aints nimiosa Tõnis Mäele. Krati rolli mängis Vanemuise lavastuses Janek Savolainen, Õuna Endlit Lauri Saatpalu. Kunstnik oli Iir Hermeliin, koreograaf Marika Aidla. Esietendus toimus Vanemuise väikeses majas 18. oktoobril 2013.
Õisu vald

Õisu vald (saksa keeles Euseküll) oli vald Viljandimaal Paistu kihelkonnas.
Vald eksisteeris 1866–1937.
1902 liideti Paistu vallaga Morna vald.
Bring Me the Horizon

Bring Me the Horizon (lühend BMTH) on 2004. aastal loodud inglise metalcore-ansambel. Ansambli laulja on Oliver Sykes (tuntud ka Oli Sykesi nime all).
Vanderbilti Ülikool

Vanderbilti Ülikool (inglise Vanderbilt University) on Ameerika Ühendriikides Nashville'is asuv eraülikool, mille asutas 1873. aastal laevandus- ja raudteemagnaat Cornelius Vanderbilt.
2007. aastal õpib ülikoolis 11600 üliõpilast.
U.S. News & World Report paigutab oma edetabelis Vanderbilti Ülikooli 18. kohale USA ülikoolide seas.
Arhitektuuribüroo

Arhitektuuribüroo (harvem ka arhitektibüroo, arhitektuurifirma) on ettevõte, kes on palganud ühe või rohkem litsentseeritud arhitekti ja tegeleb arhitektuuri valdkonnaga.
Karl Eichwald

Karl Eichwald (20. veebruar 1889 Mikani talu, Rõngu vald (Rõngu kihelkond) – 19. aprill 1976 Mikani talu, Rõngu külanõukogu) oli eesti botaanik; bioloogiadoktor (1959).

Elukäik ja teadustöö

1902–1904 õppis ta Hugo Treffneri Gümnaasiumis. Aastal 1922 alustas ta vabakuulajana õpinguid Tartu ülikoolis.
Aastast 1930 hooldas Tartu ülikooli botaanikainstituudi kogusid.
Pärast kandidaadiväitekirja kaitsmist 28. jaanuaril 1959 promoveeriti ta töö mahu tõttu doktoriks, kuigi tal polnud lõpetatud kesk- ega kõrgharidust.
Eichwald avaldas alates 1923. aastast arvukalt töid taimesüstemaatika, -geograafia ja üldise looduskaitse alalt.
Ta oli koguteose "Eesti NSV floora" üks peamisi autoreid. Samuti koostas ta 1940.–1950ndatel mitmeid taimemäärajaid.
Juhan

Juhan on eesti mehenimi. Nimi on mugandus nimest Johannes.
2018. aasta 1. jaanuari seisuga oli Eestis eesnimi Juhan 1016 mehel. Juhan oli populaarsuselt 163. mehenimi. Juhan oli keskmiselt 54 aasta vanune (mediaanvanus oli 62). Kõige populaarsem oli eesnimi Juhan vanuserühmas 75–79, kus neid oli 10 000 elaniku kohta 24,34.
Pjotr Stolõpin

Pjotr Arkadjevitš Stolõpin (vene keeles Пётр Аркадьевич Столыпин; 14. aprill 1862 Dresden, Saksimaa kuningriik – 5. vkj/18. september 1911 Kiiev) oli Venemaa poliitik, siseminister ja peaminister (keiser Nikolai II Ministrite Nõukogu esimees) aastatel 1906–1911.
Oma ametiaja jooksul püüdis ta maha suruda revolutsiooniliste rühmituste tegevust ja viis läbi põllumajandusreformid.
Stolõpin hukkus vasakäärmuslase Dmitri Bogrovi 14. septembril 1911 Kiievi ooperis korraldatud atentaadi tagajärjel.
Aastal 2008 telekanali Rossija kõigi aegade tähtsaima venelase leidmiseks korraldatud rahvahääletusel sai Pjotr Stolõpin Aleksander Nevski järel teise koha.
Eenok Haamer

Eenok Haamer (sündinud 17. mail 1935 Tartus) on eesti vaimulik.
1960. aastal lõpetas ta Tartu Kaugõppe Keskkooli, 1971 EELK Usuteaduse Instituudi ja 1972 sai ta magistrikraadi. Ordineeriti 26. detsembril 1963 Tallinna Toomkirikus peapiiskop Jaan Kiiviti (assisteerisid Edgar Hark ja Harri Haamer) poolt (koos Juhan Jõgiga) aseõpetajaks. Õpetajaõigused sai ta aastal 1971.
Alates 1963 on Eenok Haamer Mustvee koguduse õpetaja, samuti teenib ta aastast 1964 Lohusuu kogudust, teenis aastatel 1976–2013 Maarja-Magdaleena kogudust ja teenib aastast 1990 Tartu Soome kogudust.  
Aastatel 1977–1992 õpetas ta Usuteaduse Instituudis. 1987–1989 osales Eenok Haamer Eesti muinsuskaitse liikumises. 1989–1991 oli ta Eesti Haridusnõukogu juhatuse liige, 1990–1992 Eesti Kongressi saadik.  
1991–1992 töötas  Eesti Vabariigi Ülemnõukogu presiidiumi esimehe Arnold Rüütli nõunikuna. Alates 2002. aastast on ta Eesti Evangeelse Vennastekoguduse peavanem.  
Eenok Haamer on Tartu Teoloogia Akadeemia asutaja ja emeriitrektor.

Isiklikku

Tema isa oli vaimulik ja skaudijuht Harri Haamer, vanaisa August Maramaa oli Viljandi linnapea, onu Eerik Haamer oli kunstnik, õde Maarja Haamer-Renter on ooperilaulja, vend Andres Haamer (1942–2014) oli skaudijuht ja firma "Overall" nõukogu esimees. Eenok Haamer on abielus Eha Haamriga.
Inverter

Inverter ehk vaheldi on elektriseade, mis muundab alalisvoolu energia vahelduvvoolu energiaks tüüritavate (juhitavate) elektronlülitite abil. Elektronlülitiks võib olla näiteks IGBT-transistor  või GTO-türistor. Vahelduvpinge poolperioodid formeerib tüürlülitus elektronlülitite perioodilise avamise ja sulgemisega. Vajaliku sageduse tagamiseks ning siinuselise lainekujuga pinge saamiseks rakendatakse tüürlülituses impulsilaiusmodulatsiooni.
Elektritoitesüsteemis kasutatakse vaheldit, kui alalisvooluallika olemasolul on tarvis saada vahelduvvoolu (näiteks puhvertoiteallika akupatareist 230 V pingega vahelduvvoolu), või siis selleks, et saaks juhtida alalisvooluenergiat vahelduvvooluvõrku.
Eric Holder

Eric Himpton Holder  (sündinud 21. jaanuaril 1951 New Yorgis) on Ameerika Ühendriikide jurist ja poliitik.
Ta oli 3. veebruarist 2009 kuni 27. aprillini 2015 Barack Obama valitsuse justiitsminister.

Elulugu

Tema vanemad on pärit Barbadoselt.
Holder on lõpetanud Columbia Ülikooli. Ta on töötanud Ameerika Ühendriikide Justiitsministeeriumis ja Columbia ringkonna peaprokurörina. 1997–2001 oli ta Bill Clintoni valitsuses asejustiitsminister.
Oksjon

Internetioksjonid

Oksjonikeskkonnad internetis on uuem nähtus. Põhitõed on samad, kuid oksjoni pidamine on elektrooniline ning kõigile üle maailma interneti kaudu kättesaadav. Suurim oksjoniportaal on eBay, kus on juba üle 200 miljoni kasutaja.
S1 Scout Car

Ajalugu

Austraalias paiknenud USA armee õhujõud (USAAF) esitasid 1942. aastal tellimuse kergele soomusautole, mida kasutada patrullimiseks ja lennuväljade kaitseks. Tellimuse tulemusel valmis sõiduk, mis sai nimeks S1 Scout Car (American). Ford Australia tootis umbes 40 masinat.
Soomusauto põhines Ford F15 4x2 šassiil (ehitati ka üks 4x4 masin). Pealt avatud soomustatud kere sarnanes M3 Scout Cari kerega. Relvastus koosnes ühest 12,7 mm kuulipildujast M2 Browning ja kahest 7,62 mm kuulipildujast M1917 Browning. Meeskond oli viieliikmeline: komandör, juht ja kolm laskurit.
Rahvusvaheline tõlkijate päev

Rahvusvaheline tõlkijate päev on 30. september.
Selle päeva kinnitas Rahvusvaheline tõlkijate föderatsioon aastal 1991 ning selle kinnitas 2017. aastal ka Ühinenud Rahvaste Organisatsiooni Peaassamblee.
Eesti Laskurliit

Eesti Laskurliit (inglise Estonian Shooting Sport Federation) on Eesti püssi, püstoli (tuli- ja õhkrelvadest) nii seisvate, liikuvate kui lendavate märkide (kaevik ja kaarrada jahilaskmise klassikalise osa) laskmisega tegelevaid laskureid ühendav organisatsioon.
Eesti Laskurliit loodi 26. aprillil 1931. aastal ning on International Shooting Sport Federationi (ISSF, endine UIT) liige samast aastast. Laskurliidu esimene esimees oli kolonel Friedrich Pinka. Praegu juhib laskurliitu Meelis Loit, kes 22. juulil 2001 valiti Euroopa Laskekonföderatsiooni presiidiumi täitevkomitee liikmeks.
Eesti Laskurliitu kuulunud sportlased on võitnud Maailmameistrivõistlustelt (MM) 149 medalit (81 kulda, 35 hõbedat, 33 pronksi; 2006. aasta seis).
Kyparissía laht

Kyparissía laht (kreeka keeles Κυπαρισσιακός Κόλπος, Kyparissiakos Kolpos) on pikk käänuline laht Kreekas Peloponnesose poolsaare lääneosas, Joonia mere osa.
Lahe piirideks on Katákolo põhjas ja Konello neem lõunas. Põhjapiiri lähedal on Pýrgose linn, lahe keskosa rannikul Zacháro linn ja lõunaosas on Kyparissía linn.
Lahte suubuvad Alfeiósi ja Néda jõgi.
Keskajast 19. sajandini nimetati seda Arkaadia laheks.
Kuno Plaan

Kuno Plaan (1. detsember 1930 – 21. juuli 2015) oli Eesti üks tuntumaid kondiitreid.
Kuno Plaan töötas alates 1948. aastast kondiitrina kohvikus Tallinn, pärast Viru hotelli valmimist 1972. aastal juhtis sealset kondiitritsehhi.
1995. aastal lõi Kuno Plaan oma firma Kuno Plaan & Kondiitrid, mis tegutseb siiani.
Tuolumne maakond

Tuolumne maakond (Tuolumne County) on maakond USA-s California osariigis Sierra Nevadas.
Maakonna halduskeskus ja ainus linn on Sonora.
Maakonna pindala on 5890 km². Veepindala on 140 km².
Elanike arv on 2015. aasta seisuga arvestuslikult 53 709. 2010. aasta rahvaloenduse järgi oli elanikke 55 365. Asustustihedus on 9,12 in/km².

Ajalugu

Maakond on üks California algsetest maakondadest, mis moodustati 18. veebruaril 1850. Maakond varem oli tuntud ka kui Oro maakond. Osa maakonna territooriumist loovutati 1854. aastal Stanislausi maakonnale ja 1864. aastal Alpine'i maakonnale.
Sõna Tuolumne tuleneb arvatavasti indiaani keele sõnast talmalamne ja tähendab 'palju kivist maju'.
Haapsalu Wiedemanni Gümnaasium

Haapsalu Wiedemanni Gümnaasium oli kool Haapsalus.
Kool lõpetas tegevuse 2013, kui Haapsalu Wiedemanni Gümnaasiumi ja Haapsalu Gümnaasiumi baasil moodustati Läänemaa Ühisgümnaasium.

Ajalugu

Kool on läbi aegade kandnud eri nimesid.
Jevgeni Harin

Jevgeni Harin, õieti Evgeny Kharin (ka Eugeny Harin, Yevgeni Kharin) (sündinud 11. juunil 1995 Maardus) on Eestist pärit Venemaa jalgpallur.
Aastani 2016 oli ta nii-öelda halli passi omanik, sama aasta suvel valis Venemaa kodakondsuse.
Aastast 2012 mängib ta klubis FC Infonet.
Tema vend on jalgpallur Dmitri Kruglov
Vally Mõistlik

Vally Mõistlik (21. mai 1928 Tallinn – 24. veebruar 2019 Järvakandi) oli eesti korvpallur ja Linnateatri asutajaliige. 
Mõistlik lõpetas 1947 Tallinna 4. keskkooli. 
1944 hakkas ta korvpalli mängima Joann Lõssovi treeningutel, hiljem juhendasid teda ka Heino Kruus ja Valentin Steinberg. 1946–1958 mängis ta Tallinna Kalevis, 1946–1947 ka Eesti naiste korvpallikoondises. Mõistlik tuli 1947 Eesti meistriks ja oli üks suvespartakiaadi võitjaid ning võitis meistrivõistlustel 1948 hõbeda ja 1954 pronksi. Ta oli ka korvpallinaiskonna kapten. 1950–1951 kuulus Mõistlik Tallinna korvpallisektsiooni juhatusse, oli ka Tallinna sektsiooni esimees. Tegutses Kalevi Veteranide Ühenduse eestseisuses (1995. aastast) ning Kalevi ja Teatriliidu revisjonikomisjonides. Alates 1996. aastast oli ta Kalevi auliige. 
Töötas 1949–1965 spordiühingus Kalev raamatupidajana ja 1965–2007 Tallinna Linnateatri pearaamatupidajana.
Grotūži mõis

Grotūži mõis (saksa keeles Grothusenhof) oli rüütlimõis Liivimaal Võnnu kreisis Vecpiebalga kihelkonnas.

Varia

Mõisas on sündinud hüdrograafiadepartemangu direktor viitseadmiral Mihhail (Michael) von Reinecke (1801−1859).
Vecpiebalga kihelkond
Kirik: Vecpiebalga kirik
Mõisad: Vecpiebalga kirikumõis | Briņģi mõis | Grotūži mõis | Leimaņi mõis | Vāckalni mõis | Vecpiebalga mõis | Veļķi mõis
Linderahu

Linderahu on Saare maakonnas Saaremaa vallas Vilsandi lähedal asuv väike saar (rahu).
Rahu koordinaadid on 58° 22′ N, 21° 55′ E.
Olga Freidenberg

Olga Mihhailovna Freidenberg (15. märts 1890 Odessa – 6. juuli 1955 Leningrad) oli vene kirjandusteadlane, klassikaline filoloog, kultuuriteoreetik.
Ta tegi muu hulgas koostööd Nikolai Marriga (1920.–1930. aastail).
B3-vitamiin

Saamine

Toidus on mõlemad püridiini derivaadid koensüümidena. Need hüdrolüüsitakse seedekulglas. Vabaneb nikotiinhape/nikotiinamiid, aga ka toidus olev vähene vaba niatsiin; need imenduvad maost ja peensoolest põhiliselt lihtsa difusiooni teel.
Imendunud niatsiin viiakse verega kudedesse, samuti salvestub seda vähesel määral maksas. Koerakkudes kasutatakse nikotiinhape ja -amiid NAD ja NADP sünteesiks.
Imendumist pärsivad liigne alkohol, tärklis, kohv.
Vitamiini allikad on maks, munad, piim, kaunviljad.
Seda sünteesitakse ka organismis trüptofaanist. See süntees vajab aga ka tiamiini, riboflaviini ja püridoksiini ning toimub alles siis, kui trüptofaani vajadus valkude ja peptiidide sünteesiks on rahuldatud.

Kassid

Kasside seedeelundkonnal ei ole biovõimekust aminohappe trüptofaani biomuunduseks niatsiiniks.
Eesti Mereakadeemia

Merehariduse algusest ja arengust Eestis

Esimene merealane kool Eestis asutati 1715. aastal Tallinnas, hiljem tekkis kool ka Narvas. Neis nn arvutuskoolides õpetati madruseid ja laevaehitajaid, üheks õppeaineks oli navigatsioon.
1880. aastal asutati Tallinnas kool sadamatehase ja töökoja töötajate lastele, kooli paremad lõpetajad said õiguse töötada laevadel tüürimeestena. Hoogsalt asutati Eestis merekoole 19. sajandi teisel poolel – esimesena alustas tööd Heinaste merekool (1864–1916), kus õppekeelteks olid eesti, vene ja läti keel.
Järgnesid merekoolid Narvas (1873–1918), Paldiskis (1876–1916), Käsmus (1884–1931), Kuressaares (1891–1915, 1919–1928, 1942–1944), Pärnus (1919–1922, 1945–1989).

Mereharidus Tallinnas 1919-1944

Tallinna Merekool, kelle järglaseks on TTÜ Eesti Mereakadeemia, asutati ühe navigatsiooniklassina 1919. aastal. Samaaegselt avati Tallinna Tehnikumi juures laevamehaanikute klass, millest 1920. aastal kujunes Tallinna Laevamehaanikute Kool ja mis 1935 liideti Tallinna Merekooliga.

Mereharidus Tallinnas 1945-1991

1945. aastal asutati Tallinna Merekalandustehnikum, mis 1956 nimetati ümber Tallinna Kalandustehnikumiks, 1965 Tallinna Kalatööstuslikuks Merekooliks ja 1989 Tallinna Merekolledžiks.
Nõukogude okupatsiooni perioodil 1945–1991 kuulusid Eesti merekoolid NSV Liidu ühtsesse mereharidussüsteemi ja seetõttu anti Eestis mereharidust valdavalt vene keeles.

Eesti Mereakadeemia liitmine Tallinna Tehnikaülikooliga

1. augustil 2014 liitus Eesti Mereakadeemia Tallinna Tehnikaülikooliga kolledži staatuses ja kannab sellest ajast uut nime TTÜ Eesti Mereakadeemia. Liitumisel TTÜ-ga tuli eraldada Eesti Mereakadeemiast kutseõppeosakond. Sellest sai iseseisev õppeasutus nimega Eesti Merekool, mis asus Kopli 101 hoovipealsesse õppehoonesse. Ühinemisleping allkirjastati sama aasta 23. aprillil.
1. jaanuaril 2017 sai TTÜ Eesti Mereakadeemia üheks viiest TTÜ teaduskonna tasandi struktuuriüksusest. Liitumisel nimetati endine TTÜ Kuressaare Kolledž TTÜ Eesti Mereakadeemia Kuressaare keskuseks. TTÜ Väikelaevaehituse kompetentsikeskus (SCC) jätkas oma endise nimega.

Kuressaare keskuste ajaloost

Kuressaares tegutses merekool alates 1891. aastast mõningate vahepausidega kuni 1944. aastani.
1991 – Saare ja Hiiu maavalitsus asutasid iseseisva uurimisasutusena Saarte Instituudi, seades põhikirjalisteks eesmärkideks uuringute läbiviimise saartele spetsiifilistes küsimustes, teadustulemuste rakendamise saarte eripära säilitamiseks, taastamiseks ja arendamiseks ning võimekate teadushuviliste spetsialistide rakendamise saarte kultuurielu arendamise huvides.
[...]
2014 – avati kompetentsikeskus, kolledž tähistas oma 15. sünnipäeva uuel aadressil Tallinna 19, elektroonsete süsteemide ja väikelaevaehituse õppekavad ühendati meretehnika ja väikelaevaehituse erialaks.
2017 – TTÜ Kuressaare Kolledž liideti Mereakadeemia koosseisu. Liitumisel nimetati endine TTÜ Kuressaare Kolledž TTÜ Eesti Mereakadeemia Kuressaare keskuseks. TTÜ Väikelaevaehituse kompetentsikeskuse (SCC) nimi jäi endiseks.
Sokoine Põllumajandusülikool

Sokoine Põllumajandusülikool (SUA, Sokoine University of Agriculture) on Morogoros Tansaanias asuv avalik-õiguslik ülikool. Ülikool on nime saanud riigi teise peaministri Edward Sokoine järgi.
Estrid

Üldvalem

Estrite üldvalem on R–COO–R', kus R ja R' on süsivesiniku radikaalid, kusjuures R ja R' võivad olla ühesugused radikaalid.

Füüsikalised omadused

Madalad estrid on vedelikud. Kõrgemad estrid on tahked ained. Nad lahustuvad orgaanilistes lahustes, vees aga vähe või peaaegu üldse mitte. Keemistemperatuur on madalam kui vastavatel alkoholidel ja karboksüülhapetel. Estrid on enamasti lenduvad. Pika süsiniku ahelaga hapete ja alkoholide estrid ei lendu ja on seetõttu lõhnatud.

Kasutusalad

Estreid kasutatakse lille- ja puulõhnade tõttu puuviljaessentsidena, muuhulgas karastusjookides, kondiitritoodetes, seebi- ja parfümeeriatööstuses.
Estrid on lahustiteks värvidele ja lakkidele.
Neid kasutatakse ka ravimite valmistamisel.
Suurtes kogustes vajatakse estreid plastide ja kiudainete tootmiseks.

Keemilised omadused

Estrite tähtsaim keemiline omadus on hüdrolüüs ehk klassikalises mõistes reaktsioon veega katalüsaatori juuresolekul ehk antud juhul neutraalne ja happeline hüdrolüüs. Happeline hüdrolüüs on pöörduv, neutraalne aga mitte.

Leidumine

Estreid leidub eeterlike õlidena taimedes (näiteks apelsinikoores). Veel on nendeks rasvad ja vahad.

Saamine

Vanim estrite saamise viis oli nende tootmine taimedest eeterlike jm. õlidena ja loomadest rasvana. Kui peenestatud taimemassi juhitakse veeauru, siis võtab see kaasa lenduvad eeterlikud õlid. Muid rasvu ja õlisid saab kudedest eraldada veega keetmise või lihtsalt pressimise teel.
Estrid tekivad karboksüülhapete ja alkoholide reageerimise tulemusena. Seda nimetatakse esterdamiseks ehk estrifikatsiooniks .
CH₃COOH + CH₃CH₂OH = CH₃COOCH₂CH₃ + H₂O
Tekib etüületanaat ehk etüülatsetaat.

Mineraalhapete estrid

Lämmastikhappe estrid põlevad kergesti. Paljud neist võivad lõhkeda, sealhulgas tugevalt nitreeritud nitrotselluloos ja nitroglütseriin.
Ain Uusna

Ain Uusna (sündinud 1938) on eesti alpinist. 
Ta on esimesi eesti alpiniste, kes tõusnud NSV Liidu kõrgeima mäe tippu.

Elukäik

Ta on õppinud Tallinna I Keskkoolis ja Tartu Riiklikus Ülikoolis (õigusteadust). 
Sportima hakkas ta varases eas. Kooliajal käis ta korvpallitrennis.
Pärast naisevõttu asus ta elama Pärnumaale, kus tema pikaaegseks töökohaks sai Pärnu KEK.
Praegu elab ta Paikusel ja ta on jätkuvalt spordilembeline – teeb jalgsimatku ja käib suusatamas. 
Ta on osalenud 1980. aastast alates kokku 23 täispikal Tartu maratonil. Parimaks kohaks on tal 78. 
Peale selle on ta läbinud Vasaloppeti suusamaratoni Rootsis ja kaks korda Finlandia-hiihto Soomes.

Alpinism

1965. aastal võttis ta osa Pamiiri ekspeditsioonist Lenini mäetipule ja tõusis koos kaaslastega Heino Paltseri juhtimisel selle tippu. See oli Eestist lähetatud alpinistide esimene tipputõus seitsmetuhandelisele mäetipule.
1970. aastal võttis ta osa III Eesti Pamiiri ekspeditsioonist, mille käigus 12 eesti alpinisti tõusid Ilmar Priimetsa juhtimisel Korženevskaja tippu. Tippu jõudnute hulgas oli ka Ain Uusna. Pärast seda tõusis ta koos 7 kaaslasega Heino Paltseri juhtimisel Kommunismi mäetippu (5B raskuskategooria). Tõus Kommunismile oli Baltikumis esimene. Aasta lõpul kokkuvõtete tegemisel tunnistati see tõus Baltikumi parimaks.
Rohu mõis

Rohu mõis (saksa keeles Rocht) oli rüütlimõis Simuna kihelkonnas Virumaal.
Mõisa koosseisu kuulus 131,2 ha mõisamaad, 28 lahustükki (831,4 ha) ja Rohu küla.
Mõisa on esimest korda mainitud 1489. aastal (Rochte). Sealt pärineb Rochte vasallisuguvõsa. 1919. aastal kuulus mõis Lilienfeldidele. 1939. aastal kuulus endine mõisasüda Avanduse valda.
Mõisahoone on hävinenud.
Rohu mõisa juurde kuulus mõisahoonet ümbritsenud Rohu mõisapark ja tiik. Ühekorruselisest, kivist mõisahoonest veidi eemal asusid abihooned (laudad, tall ja mõisa viinaköök).
Kadžaarid

Kadžaaride dünastia, Kadžaarid (Qajars, Kajars. Pärsia: سلسله قاجاریه‎ - or دودمان قاجار - Qâjâr) oli Iraani šahhidünastia, mis oli võimul 1781–1925.
Kadžaarid pärinesid Iraani turkmeenidest, kes elasid Ganjas, praeguse Aserbaidžaani alal.
Dünastia rajasid Agha Mohammad-khaan ja Fath Ali-šahh. Agha Mohammad-khaan kukutas viimase Zandi dünastia esindaja 1796, kuid ta ise mõrvati järgmisel aastal. Tema järglaseks sai vennapoeg Fath Ali-šahh.
Kadžaaride võimu ajal tugevnes feodaalide positsioon. Peetud sõjad nõrgendasid riiki ning Iraan jäi suuremasse sõltuvusse Euroopa suurriikidest. Toimusid ka mitmed feodalismi vastased ülestõusud, neist suurim oli 1905 Iraani konstitutsiooniline revolutsioon.
Kadžaarid tõukas troonilt 1925 Pärsia kasakabrigaadi ohvitser, tulevane šahh Reza Pahlavi.